Predkladacia správa

	Materiál sa predkladá na rokovanie vlády v zmysle uznesenia vlády č.1011 zo dňa 29.10.2003. Má informatívny charakter a z toho dôvodu nebol predložený na medzirezortné pripomienkové konanie.

 	Slovenská republika sa od 12. novembra 2007 do 12. mája 2008 stala presedajúcou krajinou vo výbore ministrov Rady Európy.

	Ministerstvo zdravotníctva SR usporiadalo v rámci predsedníctva SR vo Výbore ministrov Rady Európy 8. konferenciu ministrov zdravotníctva členských krajín Rady Európy, ktorá sa konala v Bratislave v dňoch 22.-23. novembra 2007 pod názvom „Ľudia v pohybe – výzva pre ľudské práva a pre zdravotné systémy“. Vybrané podtémy konferencie mali za cieľ poukázať na vplyv migrácie /mobility na ľudské práva a zdravotnícke systémy.  

	Na 8. konferencii sa zúčastnili okrem najvýznamnejších predstaviteľov členských krajín Rady Európy aj vedúci predstavitelia Rady Európy, Parlamentného zhromaždenia, Európskej komisie, Svetovej zdravotníckej organizácie, Medzinárodnej organizácie pre migráciu, OECD, pozorovateľských krajín a celý rad uznávaných odborníkov. 
	 
	Priebeh a výsledky konferencie možno hodnotiť ako nadmieru uspokojivé, o čom svedčí aj skutočnosť, že na záver konferencie účastníci prijali Bratislavskú deklaráciu o zdraví, ľudských právach a migrácii.